钦定古今图书集成/方舆汇编/职方典/第1448卷 > 太平府猺獞峒蛮考
## 钦定古今图书集成/方舆汇编/职方典/第1448卷 > 太平府猺獞峒蛮考

明

太祖洪武元年，土官黄英衍等内附。遣使诏谕两江溪峒官民。

按《明外史土司传》：“洪武元年五月，征南将军廖永忠兵下广西左江太平府，土官黄英衍遣使赍印章诣平章杨璟降。八月，璟还，帝问广西黄岑二处边务，璟言：‘蛮獠性习顽犷，散则为民，聚则为盗，难以文治。当临之以兵，彼始畏服’。帝曰：‘蛮獠性习虽殊，然好生恶死之心未尝不同。若抚之以安靖，待之以诚，谕之以理，彼岂有不从化者哉’？” 十一月，遣中书照磨兰以权赍诏往谕广西左右两江溪峒官民曰：“朕惟武功以定天下，文德以化远人，此古先哲王威德并施，遐迩咸服者也。眷兹两江，地边南徼，风俗质朴。自唐、宋以来，黄、岑二氏代居其间，世乱则保境土，世治则修职贡，良由审时知几，故能若此。顷者朕命将南征，尔等不烦师旅，奉印来归，向慕之诚，良足嘉尚。今特遣使往谕，尔其克慎乃心，益懋厥职，宣布朕意，以安居民。” 以权至广西，镇抚彭宗、万户刘惟善以兵护送。以权将抵两江，会来宾峒人潘宗富寇掠杨家寨居民，以权谓宗等曰：“奉诏安民，今见贼不击，是放虎于山林也，何以庇民？” 乃督宗等击之，宗富败走，遂安辑其地，两江之民由是慑服。

太平州，旧名瓠阳，为西原农峒地。洪武元年，土官李以忠纳土归附，授左州知州。

镇远州，旧名“古陇。” 洪武初，赵胜昌归附，世袭知州。

茗盈州，洪武初，土官李铁钉归附，世袭知州。安平州，旧名“安山” ，为西原农峒地。洪武初，土官李郭佑归附，世袭知州。

思同州，旧名“永宁” ，为西原地。洪武元年，土官黄克嗣归附，世袭知州。

养利州，洪武初，土官赵日泰归附，授知州。万承州，旧名万阳，洪武初，土官许郭安归附，授知州。

全茗州，旧名“连冈” ，为西原地。洪武初，土官李添庆归附，授知州。

结安州，旧名营周，为西原农峒地。洪武元年，土官张仕荣归附，授世袭知州。

龙英州，旧名英山。洪武元年，土官李世贤归附，授世袭知州。

佶伦州，旧名那兜，为西原农峒地。洪武二年，峒长冯万杰归附，授世袭知州。

都结州土官，农姓。洪武初，内附，授世袭知州。上、下冻州，旧名“冻江” ，洪武元年，土官赵贴从归附，锡印，授世袭知州。

左州，旧名左阳，土官黄姓。洪武初，黄胜爵归附，授知州。

罗阳县，旧名“福利” ，陀陵县，旧名“骆陀。” 洪武初，土官黄宣、黄富归附，并授世袭知县。

二年以左江土官黄英衍为太平府知府按《明外史土司传》：“二年七月，左江土官知府黄英衍遣使奉表贡马，乃改为太平府，以英衍为知府，许世袭。”

宣宗宣德元年，崇善县赵暹反，总兵官顾兴祖平之。

按《明外史土司传》：“宣德元年七月，崇善县土官知县赵暹谋广地界，遂招纳亡叛，攻破左州，执故土官，夺其印，大肆劫掠，占据村峒四十馀所，造火器，建旗号，称王署官，流劫州县。事闻，帝命总兵官顾兴祖会广西三司剿捕。兴祖等初招之不服，遣千户胡广领兵讨之，暹扼塞拒守，广进围之，绐出所夺各州印信，抚” 谕其胁从官民，复职归业。暹计穷，谋从间道遁。广谍知之，伏兵邀击，暹及其党皆就擒。时左州土官黄荣亦奏：“蛮人李圆英劫掠居民，伪称官爵，意图不轨，乞发兵剿捕。” 帝谓兵部曰：“蛮民愚犷，或挟私仇忿争戕杀来告者，必欲深致其罪，未可遽信。其令镇远侯并广西三司体实，先遣人招抚。如叛逆” 果彰，发兵未晚也。

二年，百户许善有罪，伏诛。

按《明外史土司传》：“初，善知崇善县赵暹谋逆，善旧与暹交，为之容隐。及总兵官遣善追暹，又受暹马十匹、银百两，故缓暹，冀图幸免。事觉，下御史鞫问，得实，斩之。是年四月，崇善县蛮赵嵩，左州蛮黄贵皆以谋叛伏诛。”

宪宗成化八年，永康州土官杨雄杰反，寻伏诛。按《明外史土司传》：“永康州土官杨姓，成化八年，杨雄杰纠合峒贼二千馀人，入宣化县劫掠，且伪署官职，总兵官赵辅等擒诛之。”